By aliyukwaifa@dailytrust.com | Publish Date: Jul 20 2018 11:13AM
Ministan kananan Ma’aikatu na Birtaniya, Andrew Griffiths, ya ajiye mukaminsa bayan ya tura wasu sakonnin tes na batsa ga wadansu mata biyu a mazabarsa.
Jaridar Sunday Mirror ce ta wallafa abin da sakonnin suka kunsa game da Mista Griffiths, wanda zan majalisa ne mai wakiltar Burton, kuma ya kasance Shugaban Ma’aikatan Theresa May lokacin da take adawa a tsakanin shekarar 2004 zuwa 2006
Ya shaida wa jaridar cewa ya ji matukar kunya. Ya ce abin da ya aikata, ya sanya matarsa da iyalansa cikin wani mawuyaci hali.
Mista Griffiths ya nemi gafara game da tsabar kunyar da ya janyo wa Firayi Minista May da gwamnatin kasar a cikin wata sanarwar da ya fitar a jaridar.
Ministan ya kasance yana bin matan a shafin Snapchat na tsawon wata shida kafin ya tura musu sako a watan Yunin da ya gabata. Imogen Treharne, mai shekara 28, ta shaida wa jaridar Mirror cewa sakonnin sun fara zuwa ne da yammacin wata rana, bayan ta wallafa wani bidiyo mai jan hankali.
Mista Griffiths ya shaida wa matar da ke aiki a wani gidan sayar da barasa cewa ya yi imanin cewa an wallafa bidiyon ne domin shi ya yi tsokaci, inji Misis Treharne .
Wasu rahotanni sun ce ta hanyar shafukan Facebook da Instagram da WhatsApp da kuma Snapchat, Mista Griffiths ya tura sakonnin da suka haura 2,000 cikin makonni uku ga Misis Treharne da kuma wata mata ta daban.
Misis Treharne ta ce a koyaushe ita ce ke tambayarsa game da abubuwan da yake so, amma zantawar tasu takan koma kan jima’i ne a koyaushe.
Mista Griffiths mai shekara 47, wanda ya kasance dan majalisa tun shekarar 2010, ya ce shi ya bi dokar da’ar Jam’iyyar Conserbatibe Party ce bayan ya tatatuna da jami’in ladabtarwa, kamar yadda BBC ya wallafa a shafinsa na Ingilishi, cewa Mista Griffiths tsalle ya yi kafin a tura shi, wanda ya yanke shawarar yin murabus a ranar Juma’ar da ta gabata.